**Latvijas Bankas noteikumu projekta ''Noteikumi par sabiedriskas nozīmes struktūru revīzijas komitejām'' anotācija**

|  |  |
| --- | --- |
| **Nosaukums** | Noteikumi par sabiedriskas nozīmes struktūru revīzijas komitejām |
| **Dokumenta veids** | Latvijas Bankas noteikumi |
| **Izdošanas pamatojums** | Revīzijas pakalpojumu likuma 37.9 panta 2.1 daļa |
| **Mērķis un būtība** | Sabiedriskas nozīmes struktūrai saskaņā ar Revīzijas pakalpojumu likuma 37.9 pantā noteikto ir pienākums izveidot revīzijas komiteju vai tai līdzvērtīgu struktūru vai arī tā var izvēlēties neveidot revīzijas komiteju, ja šī struktūra atbilst kādam no Revīzijas pakalpojumu likuma 37.9 panta otrajā daļā vai Finanšu instrumentu tirgus likuma 55.11 panta ceturtajā daļā minētajiem nosacījumiem. Sabiedriskas nozīmes struktūrai ir pienākums par savu lēmumu attiecībā uz revīzijas komitejas izveidošanu vai izvēli neveidot revīzijas komiteju informēt Latvijas Banku.  Ņemot vērā minēto, Latvijas Banka ir izstrādājusi noteikumu projektu "Noteikumi par sabiedriskas nozīmes struktūru revīzijas komitejām" (turpmāk – noteikumu projekts).  Noteikumu projekta 2. punkts nosaka, kāda satura informācija sabiedriskas nozīmes struktūrai ir jāsniedz par revīzijas komitejas locekļiem un tās priekšsēdētāju, to kompetenci un zināšanām, lai Latvijas Banka tiktu nodrošināta ar informāciju revīzijas komitejas darbības uzraudzības īstenošanai.  Tāpat noteikumu projekts nosaka, kāda satura informācija jāsniedz gadījumos, kad sabiedriskas nozīmes struktūra izmanto kādu no Finanšu instrumentu tirgus likumā vai Revīzijas pakalpojumu likumā minētajām izvēles iespējām, kas attiecas uz revīzijas komiteju veidošanu.  Ņemot vērā, ka prasība sabiedriskas nozīmes struktūrām pieņemt lēmumu attiecībā uz revīzijas komitejas izveidošanu vai izvēli neveidot revīzijas komiteju ir spēkā jau no 2017. gada, noteikumu projekts paredz pārejas noteikumus, kas nosaka pienākumu sabiedriskas nozīmes struktūrām līdz ar noteikumu projekta spēkā stāšanos iesniegt Latvijas Bankai tikai iztrūkstošo informāciju.  Noteikumu projekts pēc apstiprināšanas būs saistošs sabiedriskas nozīmes struktūrām, kas saskaņā ar Revīzijas pakalpojumu likumā noteikto ir:   1. komercsabiedrības, kuras ir reģistrētas Latvijā un kuru pārvedami vērtspapīri ir iekļauti Latvijas vai jebkuras citas dalībvalsts regulētajā tirgū; 2. finanšu institūcijas, kuras ir: 3. kredītiestādes; 4. apdrošināšanas un pārapdrošināšanas sabiedrības; 5. atklātie pensiju fondi; 6. ieguldījumu pārvaldes sabiedrības; 7. licencētas maksājumu iestādes un elektroniskās naudas iestādes, kuras atbilst visiem Revīzijas pakalpojumu likuma 1. panta 1.2 daļas 5. punktā minētajiem kritērijiem, t. i., vairāk nekā 50 % to klientu ir fiziskās personas, kuras ir Latvijas Republikas rezidenti, tās atver maksājumu kontus fiziskajām personām, kuras ir Latvijas Republikas rezidenti, un gadā veikto maksājumu kopējais apmērs pārsniedz 100 milj. *euro*; 8. ieguldījumu brokeru sabiedrības (turpmāk – IBS), kuras atbilst Revīzijas pakalpojumu likuma 1. panta 1.2daļas 6. punktā minētajiem kritērijiem, t. i., 1. klases IBS un 1. "–" klases IBS. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kam ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un tā dalībniekiem un Latvijas Bankai kā konkrēto finanšu tirgus dalībnieku uzraugam, kas nodrošina to tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus un tā dalībnieku darbības uzraugs (Latvijas Banka), un attiecīgi Latvijas Banka finanšu tirgus un tā dalībnieku darbības uzrauga lomā ir atbildīga par tādu pasākumu veikšanu, kas aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt šīs sistēmas dalībniekam.  Nosakot finanšu tirgus dalībniekiem vienotas prasības informācijas sniegšanai par revīzijas komitejas izveidošanu vai izvēli neveidot revīzijas komiteju un veicot prasību ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju un noguldītāju interešu aizsardzību un finanšu tirgus ilgtspējīgu attīstību un stabilitāti – izpildi.  Savukārt leģitīmais mērķis – citu personu tiesību aizsardzība – tiek sasniegts, nodrošinot to, ka sabiedriskas nozīmes struktūras informē uzraudzības iestādi atbilstoši vienotām prasībām.  Noteikumu projekts ir nepieciešams, lai finanšu tirgus dalībnieki pēc vienotām prasībām informētu Latvijas Banku par revīzijas komiteju veidošanas procesu un lēmumu pieņemšanu. |
| **Samērīgums** | Nosakot sabiedriskas nozīmes struktūrām prasības par informācijas apjomu, kāds tām jāsniedz par savu lēmumu izveidot revīzijas komiteju vai tai līdzvērtīgu struktūru vai arī pamatojumu, kāpēc to neveido, tiek nodrošināta vienota finanšu tirgus dalībnieku izpratne un pieeja regulējošo prasību piemērošanai.  Līdz ar to atbilstošākais veids, kā noteikt vienotas prasības sabiedriskas nozīmes struktūrām, lai tās informētu Latvijas Banku par savu lēmumu attiecībā uz revīzijas komiteju, ir izdot tām saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.  Respektīvi, noteikumu projekts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projekta pieņemšanu un piemērošanu tiek sasniegts leģitīmais mērķis (citu personu tiesību aizsardzība), otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu, kurš konkrētajam finanšu tirgus dalībniekam, kas ir sabiedriskas nozīmes struktūra, varētu rasties ar uzliktajiem pienākumiem, un tos atsver gaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Noteikumu projekts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis" atbilstoši Latvijas Bankas likuma 8. panta otrajai daļai. |
| **Ietekme uz Latvijas Bankas budžetu** | Noteikumu izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Noteikumu projekts radīs papildu administratīvo slogu finanšu tirgus dalībniekiem, uz kuriem ir attiecināmas noteikumu projekta prasības.  Vienlaikus jāatzīmē, ka pamatprasība sniegt Latvijas Bankai informāciju saistībā ar sabiedriskas nozīmes struktūras revīzijas komitejas izveidošanu izriet no Revīzijas pakalpojumu likuma, savukārt noteikumu projekts tikai konkretizē šā pienākuma izpildes kārtību.  Noteikumu projektā iekļautās prasības ir samērojamas ar to, ka uzraudzības iestādei ir nepieciešama informācija par tirgus dalībnieka pieņemto lēmumu attiecībā uz revīzijas komitejas izveidošanu un tās darbības nodrošināšanu atbilstoši tiesību aktu prasībām. Pretējā gadījuma šī informācija ir jāpieprasa atsevišķi katram tirgus dalībniekam. |
| **Saistītie dokumenti** | Ar noteikumu projektu saistītie dokumenti:   1. Revīzijas pakalpojumu likums; 2. Finanšu instrumentu tirgus likums. |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2025. gada 3.decembrī tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", aicinot iebildumus un priekšlikumus iesniegt līdz 2025. gada 17.decembrim.  Vienlaikus par noteikumu projektu un notiekošo sabiedrības līdzdalību tika informēta Latvijas Finanšu nozares asociācija, Latvijas Apdrošinātāju asociācija un Latvijas Privātā un Iespējkapitāla asociācija, kā arī tie finanšu tirgus dalībnieki, kuri nav minēto asociāciju biedri. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi. |