K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| 2026. gada XX. XXXX | Noteikumi Nr. \_\_\_\_\_ |

Rīgā

**Noteikumi par sabiedriskas nozīmes struktūru revīzijas komitejām**

Izdoti saskaņā ar

Revīzijas pakalpojumu likuma

37.9 panta 2.1 daļu

1. Noteikumi nosaka iesniedzamās informācijas apjomu un termiņu, kādā sabiedriskas nozīmes struktūra sniedz Latvijas Bankai ziņas par revīzijas komitejas vai tai līdzvērtīgas struktūras izveidošanu, tās sastāvu un izmaiņām revīzijas komitejas sastāvā vai arī pamatojumu, kāpēc to neveido.
2. Sabiedriskas nozīmes struktūra 10 darbdienu laikā pēc lēmuma par revīzijas komitejas izveidošanu pieņemšanas iesniedz Latvijas Bankai informāciju, kurā norāda:
   1. katra revīzijas komitejas locekļa vārdu un uzvārdu, atsevišķi norādot revīzijas komitejas priekšsēdētāja vārdu un uzvārdu;
   2. to, kuri revīzijas komitejas locekļi atbilst Finanšu instrumentu tirgus likuma 55.6 panta trešajā daļā minētajiem neatkarības kritērijiem;
   3. to, kuru revīzijas komitejas locekļu izglītība un profesionālā pieredze atbilst Finanšu instrumentu tirgus likuma 55.6 panta septītās daļas prasībām;
   4. to, kuru revīzijas komitejas locekļu zināšanas atbilst Finanšu instrumentu tirgus likuma 55.6 panta 7.1 daļas prasībām (ja attiecināms);
   5. revīzijas komitejas pilnvarojuma termiņu, tai skaitā to, no kura līdz kuram datumam pilnvarojums ir spēkā.
3. Ja sabiedriskas nozīmes struktūra, kas atbilst Finanšu instrumentu tirgus likuma 55.11 panta 1.1 daļā noteiktajiem mazā un vidējā komersanta kritērijiem, ir pieņēmusi lēmumu nodot revīzijas komitejas funkcijas kapitālsabiedrības padomei, tā 10 darbdienu laikā pēc lēmuma pieņemšanas iesniedz Latvijas Bankai informāciju, norādot lēmuma pieņemšanas datumu un pamatojumu.
4. Ja sabiedriskas nozīmes struktūra ir meitas sabiedrība un grupas līmenī izveidotā struktūra nodrošina Finanšu instrumentu tirgus likumā revīzijas komitejai noteikto uzdevumu izpildi, tā 10 darbdienu laikā pēc lēmuma par revīzijas komitejas uzdevumu deleģēšanu grupas līmenī izveidotajai struktūrai pieņemšanas iesniedz Latvijas Bankai informāciju, norādot:
   1. lēmuma pieņemšanas datumu;
   2. mātes sabiedrības nosaukumu un grupas līmenī izveidotās struktūras nosaukumu;
   3. šo noteikumu 2.1., 2.2., 2.3., 2.4. un 2.5. apakšpunktā minēto informāciju.
5. Ja sabiedriskas nozīmes struktūrai jau ir izveidota revīzijas komitejai līdzvērtīga struktūra, kas atbilst Finanšu instrumentu tirgus likumā revīzijas komitejai noteiktajām prasībām, tā 10 darbdienu laikā pēc lēmuma par revīzijas komitejas uzdevumu deleģēšanu šai struktūrai pieņemšanas iesniedz Latvijas Bankai informāciju, norādot:
   1. lēmuma pieņemšanas datumu;
   2. struktūras nosaukumu;
   3. šo noteikumu 2.1., 2.2., 2.3., 2.4. un 2.5. apakšpunktā minēto informāciju, ja tā Latvijas Bankai jau nav iesniegta.
6. Ja sabiedriskas nozīmes struktūra ir atklātais pensiju fonds vai valsts fondēto pensiju shēmas līdzekļu pārvaldītājs vai pārvalda ieguldījumu fondu vai tās vienīgā komercdarbība ir uz aktīviem balstītu vērtspapīru emisija atbalstoši Komisijas 2019. gada 14. marta deleģētās regulas (ES) 2019/980, ar ko Eiropas Parlamenta un Padomes regulu (ES) 2017/1129 papildina attiecībā uz tā prospekta formātu, saturu, pārbaudi un apstiprināšanu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Komisijas regulu (EK) Nr. 809/2004, 1. panta a) apakšpunktam un tā izvēlas neveidot revīzijas komiteju saskaņā ar Revīzijas pakalpojumu likumā vai Finanšu instrumentu tirgus likumā noteikto, tad šāda sabiedriskas nozīmes struktūra 10 darbdienu laikā pēc lēmuma neveidot revīzijas komiteju pieņemšanas iesniedz Latvijas Bankai informāciju, norādot lēmuma pieņemšanas datumu un pamatojumu.
7. Sabiedriskas nozīmes struktūra šo noteikumu 2., 3., 4., 5. vai 6. punktā minēto informāciju iesniedz Latvijas Bankai elektroniskā veidā, izmantojot oficiālo elektronisko adresi.
8. Par jebkurām izmaiņām informācijā, kas ir sniegta saskaņā ar šo noteikumu 2., 3., 4., 5. vai 6. punktu, sabiedriskas nozīmes struktūra informē Latvijas Banku 10 darbdienu laikā, iesniedzot aktualizētu informāciju.
9. Sabiedriskas nozīmes struktūra, kura pirms šo noteikumu spēkā stāšanās dienas jau ir pieņēmusi lēmumu attiecībā uz revīzijas komiteju un pēc pieprasījuma rakstveidā informējusi Latvijas Banku, izvērtē, vai tās iepriekš sniegtā informācija atbilst šo noteikumu 2., 3., 4., 5. vai 6. punktā minētajam. Ja sabiedriskas nozīmes struktūra konstatē, ka sniegta nepilnīga informācija vai iepriekš sniegtajā informācijā notikušas izmaiņas, tā 10 darbdienu laikā pēc noteikumu spēkā stāšanās iesniedz Latvijas Bankai papildu vai aktualizētu informāciju.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |