**Latvijas Bankas noteikumu projekta "Grozījumi Latvijas Bankas 2024. gada 28. oktobra noteikumos Nr. 332 ''Krājaizdevu sabiedrību gada pārskata sagatavošanas noteikumi''" anotācija**

|  |  |
| --- | --- |
| **Nosaukums** | Grozījumi Latvijas Bankas 2024. gada 28. oktobra noteikumos Nr. 332 ''Krājaizdevu sabiedrību gada pārskata sagatavošanas noteikumi'' |
| **Dokumenta veids** | Latvijas Bankas noteikumi |
| **Izdošanas pamatojums** | Krājaizdevu sabiedrību likuma 23. panta pirmā daļa |
| **Mērķis un būtība** | 2025. gada 3. jūlijā stājās spēkā grozījumi Krājaizdevu sabiedrību likumā (turpmāk – Likuma grozījumi), kas ļauj krājaizdevu sabiedrībai sniegt kreditēšanas pakalpojumus noteiktām personām un piešķirt aizdevumu, finansējot pamatkapitāla palielinājumu, kā arī precizē citus ar krājaizdevu sabiedrības darbību saistītus nosacījumus.  Ņemot vērā minēto, Latvijas Bankas noteikumu projekts "Grozījumi Latvijas Bankas 2024. gada 28. oktobra noteikumos Nr. 332 ''Krājaizdevu sabiedrību gada pārskata sagatavošanas noteikumi''" (turpmāk – grozījumu projekts) izstrādāts ar mērķi:   1. noteikt vadības ziņojumā atklājamo informāciju par esošo biedru skaitu un tiem piederošo paju skaitu un nominālvērtību, kā arī informāciju par kreditēšanas pakalpojumu sniegšanu, ja tas ir saistoši attiecīgajai krājaizdevu sabiedrībai; 2. veikt redakcionālu precizējumu, atbilstoši Likuma grozījumiem aizstājot visā noteikumu tekstā vārdu "kredīts'' ar vārdu "aizdevums''; 3. noteikt pienākumu informāciju par prasību vai saistību pret krājaizdevu sabiedrībām apmēru uzrādīt atsevišķā bilances apakšpostenī gadījumos, kad to apmērs ir būtisks; 4. ietvert bilances apakšposteņa "Apmaksātais pamatkapitāls" un "Rezerves kapitāls un pārējās rezerves" skaidrojumos atsauces uz attiecīgajiem ar Likuma grozījumiem pieņemtajiem pantiem; 5. noteikt finanšu pārskatu pielikumā atklājamo informāciju gadījumos, kad krājaizdevu sabiedrība piešķir aizdevumu tās biedriem, finansējot pamatkapitāla palielinājumu, un kad tā sniedz kreditēšanas pakalpojumus.   Grozījumu projekts nodrošinās vienotu kārtību, kādā krājaizdevu sabiedrības atklāj informāciju gada pārskatā.  Grozījumu projekts pēc apstiprināšanas būs saistošs Latvijā reģistrētām krājaizdevu sabiedrībām. |
| **Leģitīmais mērķis** | Grozījumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un tā dalībniekiem un Latvijas Bankai kā konkrēto finanšu tirgus dalībnieku uzraugam, kas nodrošina to tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus un tā dalībnieku darbības uzraugs (Latvijas Banka), un attiecīgi Latvijas Banka finanšu tirgus un tā dalībnieku darbības uzrauga lomā ir atbildīga par tādu pasākumu veikšanu, kas aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt šīs sistēmas dalībniekam.  Nosakot finanšu tirgus dalībniekiem vienotas prasības gada pārskatā ietilpstošās informācijas atklāšanai un veicot prasību ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju un noguldītāju interešu aizsardzību un finanšu tirgus ilgtspējīgu attīstību un stabilitāti – izpildi.  Savukārt leģitīmais mērķis – citu personu tiesību aizsardzība – tiek sasniegts, nodrošinot sabiedrību ar tai nepieciešamo informāciju, lai tā varētu pieņemt izsvērtus lēmumus.  Grozījumu projekts ir nepieciešams, lai veicinātu finanšu tirgus dalībnieku vienotu izpratni par gada pārskatā atklājamo informāciju. |
| **Samērīgums** | Nosakot krājaizdevu sabiedrībām prasības attiecībā uz gada pārskatā ietilpstošajā vadības ziņojumā un finanšu pārskatu pielikumā atklājamo informāciju, tiek nodrošināta vienota finanšu tirgus dalībnieku izpratne un pieeja regulējošo prasību interpretācijai un piemērošanai.  Līdz ar to atbilstošākais veids, kā noteikt vienotas prasības krājaizdevu sabiedrību gada pārskatā ietilpstošās informācijas atklāšanai, ir izdot krājaizdevu sabiedrībām saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga normatīvos aktus, kuri nebūtu finanšu tirgus dalībniekam juridiski saistoši. Vienlaikus ar grozījumu projektu tiek noteiktas prasības, kuras Latvijas Banka uzraudzības ietvaros var kontrolēt un nepieciešamības gadījumā par konkrētu prasību pārkāpumu piemērot finanšu tirgus dalībniekam korektīvos pasākumus vai sankcijas.  Respektīvi, grozījumu projekts kopumā un tajā ietvertās tiesību normas atbilst samērīguma principam, jo, pirmkārt, ar grozījumu projekta ieviešanu tiek sasniegts leģitīmais mērķis (citu personu tiesību un sabiedrības labklājības aizsardzība), otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Ņemot vērā iepriekš minētos apstākļus, sabiedrības ieguvums būs lielāks par papildu slogu un resursu ieguldījumu (ņemot vērā jau esošās prasības), kas konkrētajam finanšu tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Grozījumu projekts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis" atbilstoši Latvijas Bankas likuma 8. panta otrajai daļai. |
| **Ietekme uz Latvijas Bankas budžetu** | Noteikumu izdošana nerada ietekmi uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Ar grozījumu projektu var tikt radīts neliels administratīvais slogs finanšu tirgus dalībniekiem, uz kuriem ir attiecināmas tā prasības. Taču tas ir samērojams ar sabiedrības informētību par krājaizdevu sabiedrības veiktajām darbībām, kuras tiek atļautas saskaņā ar Likuma grozījumiem. |
| **Saistītie dokumenti** | Nav. |
| **Saskaņošana ar Eiropas Centrālo banku** | Grozījumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Grozījumu projekts 2025. gada 26. novembrī tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", un par to līdz 2025. gada 10. decembrim bija iespējama sabiedrības līdzdalība.  Vienlaikus par grozījumu projektu un notiekošo sabiedrības līdzdalību individuāli tika informēta Krājaizdevu Apvienība un Latvijas Kooperatīvo krājaizdevu sabiedrību savienība, kā arī ārpus tām esošie finanšu tirgus dalībnieki, kuriem būs saistoša grozījumu projektā ietverto prasību izpilde. |
| **Saskaņošanas rezultāti** | Sabiedrības līdzdalības rezultātā tika saņemti komentāri no Krājaizdevu Apvienības un Latvijas Kooperatīvo krājaizdevu sabiedrību savienības, kuru izvērtējums iekļauts anotācijas pielikumā. |

Pielikums

Latvijas Bankas noteikumu projekta anotācijai

**Sabiedrības līdzdalības gaitā saņemto priekšlikumu par Latvijas Bankas noteikumu projektu "Grozījumi Latvijas Bankas 2024. gada 28. oktobra noteikumos Nr. 332 "Krājaizdevu sabiedrību gada pārskata sagatavošanas noteikumi"" apkopojums**

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrētā punkta redakcija)** | **Izteiktais iebildums (priekšlikums) par projekta konkrēto punktu** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| **1.** | 9.5. informāciju par esošo biedru skaitu atbilstoši biedru reģistra datiem un tiem piederošo paju skaitu un nominālvērtību, kā arī to paju skaitu un nominālvērtību, kuru īpašnieki ir izstājušies no krājaizdevu sabiedrības vai tās atsavinājuši krājaizdevu sabiedrībai pārskata gada laikā; | **Latvijas Kooperatīvo krājaizdevu sabiedrību savienība:**  Izvērtējot jaunā 9.5. punkta redakciju, norādām, ka tajā būtu nepieciešams papildus iekļaut informāciju arī par izslēgtajiem biedriem. Kapitāla izmaiņas pārskata periodā rodas ne tikai biedru izstāšanās vai paju atsavināšanas sabiedrībai gadījumā, bet arī biedru izslēgšanas gadījumā. Vēršam uzmanību, ka biedra **izstāšanās** un **izslēgšana** ir divas atšķirīgas tiesiskas situācijas. Līdz ar to izslēgšana ir tikpat būtiska kapitāla izmaiņu sastāvdaļa kā izstāšanās vai paju atsavināšana sabiedrībai. Lai noteikumi pilnīgi nodrošinātu precīzu paju kustības uzskaiti pārskata gadā, piedāvājam 9.5. punkta redakcijā iekļaut formulējumu: “…kuru īpašnieki ir izstājušies, ***izslēgti*** no krājaizdevu sabiedrības vai tās atsavinājuši krājaizdevu sabiedrībai ...” | **Ņemts vērā.**  Precizēta 9.5. apakšpunkta redakcija:  "9.5. informāciju par esošo biedru skaitu atbilstoši biedru reģistra datiem un tiem piederošo paju skaitu un nominālvērtību, kā arī to paju skaitu un nominālvērtību, kuru īpašnieki ir izstājušies vai **izslēgti** no krājaizdevu sabiedrības vai atsavinājuši tās krājaizdevu sabiedrībai pārskata gada laikā;". |
| **2.** | 9.5. informāciju par esošo biedru skaitu atbilstoši biedru reģistra datiem un tiem piederošo paju skaitu un nominālvērtību, kā arī to paju skaitu un nominālvērtību, kuru īpašnieki ir izstājušies no krājaizdevu sabiedrības vai tās atsavinājuši krājaizdevu sabiedrībai pārskata gada laikā; | **Krājaizdevu Apvienība:**  Noteikumu 9.5. **nosaka;** informāciju par esošo biedru skaitu atbilstoši biedru reģistra datiem un tiem piederošo paju skaitu un nominālvērtību, *kā arī to paju skaitu un nominālvērtību, kuru īpašnieki ir izstājušies no krājaizdevu sabiedrības vai tās atsavinājuši krājaizdevu sabiedrībai pārskata gada laikā;*  **Neatbilstība**;  KKSL 15.p.1.d. un Kooperatīvo sabiedrību likuma (turpmāk – KSL) 23.p.1.d. 24.p.1.d. nosaka, ka paju nominālvērtība veido pamatkapitālu, un visām pajām ir vienāda statūtos noteikta nominālvērtība. Dzēstajām pajām nav nominālvērtības, bet ir atlikusī vērtība, kas var būt atšķirīga. Noteikumi maldina par izmaksājamajām summām un to aprēķināšanas kārtību, atbilstoši KKSL 2.p.4.d. un KSL 19.p.3.d. prasībām.   1. Krājaizdevu sabiedrības pamatkapitālu veido visu krājaizdevu sabiedrības biedru paju nominālvērtību summa.   23.p.(1) Sabiedrības *pamatkapitālu veido paju nominālvērtību kopsumma*.  24.p.(1) Paja ir biedra ieguldījuma daļa sabiedrības pamatkapitālā. Visām pajām ir vienāda nominālvērtība.  Atbilstoši KSL 19.p.6.d. kavētajām izmaksām jāaprēķina likumiskos procentus, un nominālvērtība nekalpos kā atskaites punkts aprēķinam. | **Nav ņemts vērā**.  Šā apakšpunkta prasības nosaka to, kāda satura informācija jāsniedz krājaizdevu sabiedrības vadības ziņojumā, bet nenosaka nekādas aprēķina prasības. Aprēķins jāveic saskaņā ar atbilstošajiem tiesību aktiem. |
| **3.** | 15.3.1. apmaksātais pamatkapitāls; | **Krājaizdevu Apvienība:**  Noteikumu 15.3.1. apmaksātais pamatkapitāls;  **Neatbilstība;**  KKSL 15.p.1.d. definē pamatkapitālu, ja KKS nekreditē 5. p. 5. daļas 2. un 3. punktā minētās personas, bet "apmaksāto pamatkapitālu" definē KKSL 14.p.2.d.1.a.p., ja KKS sniedz pakalpojumus 5. p. 5. daļas 2. un 3. punktā minētajām personām.  KKSL 15.p.1.d. normas;   1. Krājaizdevu sabiedrības *pamatkapitālu veido visu krājaizdevu sabiedrības biedru paju nominālvērtību summa.*   KKS "apmaksāto pamatkapitālu" aprēķina, ievērojot KKSL 15.p. (15) Apmaksātais pamatkapitāls ir biedru reģistrā ierakstīto biedru paju, kuras ir pilnībā apmaksātas ar naudas līdzekļiem, nominālvērtību kopsumma.  KSL 24.p.3.d. nosaka, ka paju apmaksas kārtība nosakāma statūtos. Un KSL 27.p. 3.un 4.d. ļauj neaprēķināt dividendes par pajām, kuras KKS atzīst par neapmaksātām (piemēram, valde lēmusi par biedra, kura kredīts atzīts par zaudētu, izslēgšanu, lai daļēji segtu parādu, bet biedrs lēmumu ir pārsūdzējis kopsapulcei). Šādām pajām ir nominālvērtība, bet dzēstajām pajām nebūs vērtības. | **Nav ņemts vērā.**  Noteikumu 15.3.1. apakšpunktā minētais postenis ir norādīts kā bilances sadaļas "Kapitāls un rezerves" sastāvdaļa:  "15.3.1. apmaksātais pamatkapitāls;  15.3.2. rezerves kapitāls un pārējās rezerves;  15.3.3. iepriekšējo gadu nesadalītā peļņa vai zaudējumi;  15.3.4. pārskata gada peļņa vai zaudējumi."  Saskaņā ar noteikumu 59. punktā minēto novērtēšanas nosacījumu finanšu pārskatos darījumus un notikumus atzīst, ņemot vērā to ekonomisko saturu un būtību, nevis tikai juridisko formu. Ņemot vērā minēto, finanšu pārskatos tiek pieprasīts uzrādīt apmaksāto pamatkapitālu saskaņā ar Krājaizdevu sabiedrību likuma 15. panta 1.5 daļā noteikto. |
| **4.** | 19. Postenī "Aizdevumi" atspoguļo visas prasības, kas radušās darījumos ar krājaizdevu sabiedrības biedriem, tai skaitā finanšu līzingu. | **Krājaizdevu Apvienība:**  Noteikumi nosaka: 19. Postenī "Kredīti Aizdevumi" atspoguļo visas prasības, kas radušās darījumos ar krājaizdevu sabiedrības biedriem, tai skaitā finanšu līzingu.  Atbilstoši KKSL 2.p.2.d.un 4.d. 16.p. 2.d. un KSL 2.p.4.d. 11.p.1.d.10.a.p. KKS darījumi ar biedriem nav komercdarījumi un biedri kā pakalpojumu izmantotāji tiek iesaistīti saimnieciskajā kopdarbībā, tāpēc KKS statūtos noteiktā kārtībā darījumi var veidot biedru saistības, kas nav aizdevumi. | **Nav ņemts vērā.**  Atbilstoši grozījumiem Krājaizdevu sabiedrību likumā, kas stājās spēkā 2025. gada 3. jūlijā, veikti redakcionāli precizējumi, aizstājot visā noteikumu tekstā vārdu "kredīts'' ar vārdu "aizdevums'', lai nodrošinātu vienveidīgas un konsekventas terminoloģijas lietošanu. Ar šiem grozījumiem pakalpojuma būtība nemainās. |
| **5.** | 30. Postenī "Kapitāls un rezerves" uzrāda visus biedriem piederošos līdzekļus, kas ieguldīti krājaizdevu sabiedrības pamatkapitālā un kas uzkrāti (zaudēti) tās darbības rezultātā, tai skaitā: | **Krājaizdevu Apvienība:**  Noteikumi nosaka: 30. Postenī "Kapitāls un rezerves" uzrāda visus biedriem piederošos līdzekļus, kas ieguldīti krājaizdevu sabiedrības pamatkapitālā un kas uzkrāti (zaudēti) tās darbības rezultātā, tai skaitā:  KSL un KKSL normas neatzīst biedra īpašumtiesības uz KKS rezervēm. Biedriem ir tikai mantošanas tiesības, ja KKS likvidē vai pārvērš par komercsabiedrību. Atbilstoši KKSL 2.p.2.d. 4.d. 16.p. KSL 24.p.1.d. nosacījumiem pajas nominālvērtība atspoguļo biedra ieguldījuma apmēru pamatkapitālā, nevis viņam piederošo daļu KKS īpašumā. KSL 31.p.1.d.5.a.p. neparedz biedra tiesības sadalīt KKS īpašumu. KSL 19.p. 3.d. atzīst biedra īpašumtiesības tikai uz iepriekšējā gada peļņas daļu, kas sadalīta atbilstoši KKSL 17.p.1.d. noteikumiem. Mantas (t.sk., peļņas, ziedojumu, dāvinājumu) atsavināšanu atbilstoši KKSL 2.p.4.d drīkst regulēt tikai statūti. Izņēmums ir papildus iemaksas rezerves kapitālā atbilstoši 16.p.2.d.  Atsavināto un taupības rezultātā uzkrāto kredītresursu izmantošanas noteikumiem jāatbilst KKSL 2.p.2.d. noteiktajam KKS darbības galvenajam uzdevumam. | **Ņemts vērā.**  Precizēta 30. punkta ievaddaļas redakcija:  "30. Postenī "Kapitāls un rezerves" uzrāda visus līdzekļus, kas ieguldīti krājaizdevu sabiedrības pamatkapitālā un kas uzkrāti (zaudēti) tās darbības rezultātā, tai skaitā:". |
| **6.** | 30.1. apakšpostenī "Apmaksātais pamatkapitāls" uzrāda apmaksāto pamatkapitālu atbilstoši Krājaizdevu sabiedrību likuma 15. panta 1.5 daļā noteiktajam;  Aizstāt 30.1. apakšpunktā vārdus "paju nominālvērtību kopsummu" ar vārdiem un skaitļiem "pamatkapitālu atbilstoši Krājaizdevu sabiedrību likuma 15. panta 1.5 daļā noteiktajam". | **Krājaizdevu Apvienība:**  Noteikumu 30.1. nosaka: apakšpostenī "Apmaksātais pamatkapitāls" uzrāda apmaksāto pamatkapitālu atbilstoši Krājaizdevu sabiedrību likuma 15. panta 1.5 daļā noteiktajam;  Noteikumi neuzrāda pamatkapitālu, kas veidots atbilstoši KKSL 15.p.1.d. normām. | **Nav ņemts vērā.**  Pamatojums sniegts šā pielikuma 3. punktā. |
| **7.** | 30.2. apakšpostenī "Rezerves kapitāls un pārējās rezerves" uzrāda rezerves kapitālu, kas izveidots saskaņā ar Krājaizdevu sabiedrību likuma 16. pantā noteikto, kā arī pārējās rezerves, kas izveidotas no pārskata gada un iepriekšējo gadu peļņas saskaņā ar krājaizdevu sabiedrības statūtiem;  Aizstāt 30.2. apakšpunktā vārdus "no pārskata gada un iepriekšējo gadu peļņas, iestāšanās maksas" ar vārdiem un skaitļiem "saskaņā ar Krājaizdevu sabiedrību likuma 16. pantā noteikto". | **Krājaizdevu Apvienība:**  Noteikumu 30.2. apakšpostenī "Rezerves kapitāls un pārējās rezerves" uzrāda rezerves kapitālu, kas izveidots no pārskata gada un iepriekšējo gadu peļņas, iestāšanās maksas saskaņā ar Krājaizdevu sabiedrību likuma 16. pantā noteikto, kā arī pārējās rezerves, kas izveidotas no pārskata gada un iepriekšējo gadu peļņas saskaņā ar krājaizdevu sabiedrības statūtiem;    KKSL 2.p.4.d. prasa atsavināšanas kārtību regulēt ar statūtiem. KKSL 2.p.4.d. un KSL 12.p.1.d.2.a.p.normas prasa statūtos norādīt mērķus un uzdevumus, kādam nolūkam tiek atsavināta manta t.sk. tiek uzkrāti kredītresursi, kurus izmanto KKSL 2.p.2.d. noteiktā galvenā uzdevuma īstenošanai.  Noteikumi ļauj statūtos grozīt likumu normas, un pilnvarot mantas atsavināšanas kārtību regulēt ārpus statūtiem. Atsavināšanas kārtību drīkst noteikt tikai statūti. Piemēram, iestāšanās naudu drīkst ieskaitīt rezerves kapitālā, ja to paredz statūti. Ar kopsapulces lēmumu var veikt papildu iemaksas rezerves kapitālā atbilstoši KKSL 16.p.2.d.normām, bet peļņu novirzīt citu rezervju veidošanai drīkst tikai kārtībā, kas noteikta statūtos.    KKSL 2.p.4.d. nosaka; (4) Krājaizdevu sabiedrība ir juridiskā persona. Krājaizdevu sabiedrībai ir tiesības *statūtos noteiktajā kārtībā* iegūt un atsavināt kustamu un nekustamu mantu, tai skaitā pieņemt dāvinājumus, ziedojumus un mantojumus, kā arī uzņemties saistības un būt par prasītāju un atbildētāju tiesā.  KSL 12.p.1.d.2.a.p. (1) Sabiedrības statūtos norāda:  2) darbības mērķus un uzdevumus; | **Nav ņemts vērā**.  Grozījumi paredz, ka apakšpostenī "Rezerves kapitāls un pārējās rezerves" uzrāda rezerves kapitālu, kas izveidots saskaņā ar Krājaizdevu sabiedrību likuma 16. pantā noteikto, kā arī pārējās rezerves, kas izveidotas no pārskata gada un iepriekšējo gadu peļņas saskaņā ar krājaizdevu sabiedrības statūtiem. Tādējādi regulējums nenonāk pretrunā nedz ar Krājaizdevu sabiedrību likumu, nedz ar Kooperatīvo sabiedrību likumu. |
| **8.** | 30.3. apakšpostenī "Iepriekšējo gadu nesadalītā peļņa vai zaudējumi" uzrāda iepriekšējo pārskata gadu nesadalīto peļņu, kas palikusi krājaizdevu sabiedrības rīcībā pēc pamatkapitāla, rezerves kapitāla un citu rezervju papildināšanas un dividenžu sadales. Šajā postenī iekļauj arī iepriekšējo gadu zaudējumus; | **Krājaizdevu Apvienība:**  30.3. apakšpostenī "Iepriekšējo gadu nesadalītā peļņa vai zaudējumi" uzrāda iepriekšējo pārskata gadu nesadalīto peļņu, kas palikusi krājaizdevu sabiedrības rīcībā pēc pamatkapitāla, rezerves kapitāla un citu rezervju papildināšanas un dividenžu sadales. Šajā postenī iekļauj arī iepriekšējo gadu zaudējumus;  Noteikumi pazaudējuši KKS darbības galvenajam uzdevumam atbilstošo peļņas sadales kārtību, ko regulē KKSL 17.p.1.d. un KSL 27.p.2.d.  Atbilstoši KSL **31. pants. Biedru kopsapulces kompetence**  (1) Tikai biedru *kopsapulces kompetencē ietilpst:*  3) gada pārskata apstiprināšana, *iepriekšējā saimnieciskās darbības gada peļņas sadale* vai zaudējumu segšanas kārtības noteikšana;  Iepriekšējā saimnieciskā gada peļņa pieder biedriem. Peļņas nesadalīšana ir mantas atsavināšana. Tā drīkst notikt tikai saskaņā ar KKSL 2.p.4.d. 17.p.1.d.un 16.p.2.d. noteikumiem. | **Nav ņemts vērā.**  Minētais apakšpunkts neregulē peļņas sadales kārtību, jo šāds regulējums neatbilstu likuma deleģējumam, uz kura pamata šie noteikumi izdoti. |
| **9.** | 86.1 Finanšu pārskatu pielikumā sniedz informāciju par apmaksātā pamatkapitāla kopējo apmēru, tai skaitā atsevišķi uzrāda kopējo krājaizdevu sabiedrības pamatkapitāla apmēru, kas finansēts no piešķirtajiem aizdevuma līdzekļiem (ja attiecināms). | **Krājaizdevu Apvienība:**  KKSL15.p.(15) neļauj apmaksātajā pamatkapitālā uzrādīt pajas, kas nav pilnībā apmaksātas un tiek finansētas no piešķirtajiem aizdevuma līdzekļiem. Šādas pajas drīkst būt pamatkapitālā, kas veidots atbilstoši KKSL 15.p.1.d. normām. Atbilstoši Anotācijai pie KKSL grozījumiem, prasības par paju finansēšanu no aizdevuma līdzekļiem attiecināmas uz pajām, kas iegādātas pēc 01.10.2025. | **Nav ņemts vērā.**  Minētais punkts nosaka finanšu pārskatu pielikumā atklājamās informācijas saturu. Ja krājaizdevu sabiedrība saskaņā ar tiesību aktos noteikto piešķir aizdevumu paju apmaksai, tad šo līdzekļu apmērs jāuzrāda atsevišķi. |